José Freitas Nobre

José Freitas Nobre estis brazila universitata docento de juro kaj politikisto, kiu naskiĝis la 24-an de marto 1921 en Fortalezo kaj mortis en aĝo de 69 jaroj la 19-an de novembro 1990 en San-Paŭlo. Li baze instruis kaj esploris en la USP (Universitato de San-Paŭlo, lia alma mater), kie li antaŭe finis la bazan studadon en 1948. Poste li plenumis diversajn publikajn postenojn, interalie estis vicurbestro de San-Paŭlo de 1961 ĝis 1965, kaj post tio doktoriĝis en la Universitato de Parizo en 1970. Ree en Brazilo, Freitas Nobre estis interalie nacia deputito kaj estis la prezidanto de la brazila Parlamento kiam okazis la Universala Kongreso de Esperanto en Braziljo en 1981. Li tre impresiĝis pri la kongreso kaj post tio kun la kolega prof-ro d-ro Osvaldo Sangiorgi, kiu dum antaŭa eksterlanda postdiploma esploro de la esperantista profesoro Helmar Frank en Paderborn, Germanio infektiĝis per la Esperanto-viruso, kaj la esperantista docento Marcos Zlóv Zlotovich en la universitato fondis universitatan Esperanto-grupon "Esperant'USP" - M. Zlotovich estis ties unua prezidanto, kaj rajtis signifan parton de sia labortempo investi en gvidado de Esperanto-kursoj por la studentoj. Tiutempe, José Freitas Nobre plu engaĝiĝis en la brazila ĉambro de deputitoj kaj estis unu el la plej fortaj voĉoj kontraŭ la milita diktaturo en la ĉambro. Post retiriĝo de politiko, li revenis al universitata prelegado kaj estis nomumita en 1990 kiel titulara profesoro, sed mortis antaŭ ol lia nomumo efektiviĝis.

Kategorio:Brazilaj juristoj
Kategorio:Brazilaj politikistoj